tartuNLP/wikipedia-smugri-20251201 huggingface dataset:
Valkovuokot (kappale)

Valkovuokot on Kaarlo Valkaman säveltämä ja Usko Kempin sanoittama tango, jonka ovat levyttäneet muun muassa Olavi Virta vuonna 1950 ja 1952, Annikki Tähti vuonna 1960, Eino Grön vuonna 1965, Taisto Tammi 1975 sekä Erkki Junkkarinen vuonna 1978. Kaikkiaan Suomen äänitearkisto tuntee kappaleesta 153 julkaisua, kun lasketaan samojen äänitteiden julkaisut eri albumeilla.
Käpylän kirkko (Helsinki)

Käpylän kirkko on kirkko Helsingin Käpylässä Metsolantiellä. Sen on suunnitellut arkkitehti Eero Ilmari Sutinen, ja se on rakennettu vuosina 1929–1930. Siinä on varhaisen funktionalismin piirteitä, mutta yksityiskohdiltaan se edustaa vielä klassismia. Istumapaikkoja kirkossa on n. 200.
Alue kuului kirkkorakennuksen valmistuessa Sörnäisten suomalaiseen seurakuntaan. Myöhemmin se itsenäistyi Käpylän seurakunnaksi. Vuoden 2011 alusta Käpylän ja Oulunkylän seurakunnat yhdistyivät Oulunkylän seurakunnaksi.
Vaaleaksi rapattu kirkkorakennus hallitsee ympäristöään Puu-Käpylää. Se on Suomessa ensimmäisiä kaupunkikeskustojen ulkopuolelle rakennettuja lähiökirkkoja. Kirkon kuorissa on Bruno Tuukkasen seinämaalaukset "Hyvä paimen" ja "Soihtua kantava enkeli". Kirkon erottaa kadusta muuri, joka jatkuu pensasaitana.
Runkohuoneen lisäksi kirkkoon kuuluu kirkkosaliin yhdistettävä seurakuntasali sekä keittiö ja kerhohuoneita, kirkkoherranvirasto ja diakoniatoimisto. Länsipäädyssä on matala tasalakinen kellotorni. 
Kirkkosali on tasakattoinen, maalattu valkoiseksi. Kuoriapsidi on voimakkaan punainen. Saarnastuoli ja penkit on alkujaan petsattu tummiksi, mutta nyt ne ovat ruskeita. Pyöreät korkokuvat seinien yläosassa ja kullattu kipsienkeli saarnastuolin katoksessa on tehnyt kuvanveistäjä Aarre Aaltonen.
Kirkon 22-äänikertaiset mekaaniset urut on valmistanut Kangasalan Urkutehdas vuonna 1977. Sormioita on kaksi. Urkujen julkisivun on suunnitellut arkkitehti Bey Heng noudattamaan funktionalistisen kirkon tyylisuuntaa.
Viestipataljoona 32 (jatkosota)

Viestipataljoona 32 (VP 32) oli Suomen puolustusvoimien jatkosodan aikainen Keski-Pohjanmaan sotilasläänin Sisä-Suomen suojeluskuntapiirissä perustettu divisioonan viestipataljoona, joka kuului 11. divisioonaan. Sen pääasiallinen tehtävä oli puhelinyhteyksien rakentaminen ja ylläpito. Lisäksi se vastasi kenttäpostitoiminnasta divisioonan alueella. Pataljoona osallistui myös Lapin sotaan.
Perustaminen.
Pataljoona perustettiin Äänekosken kauppalan kansakoululla 20. kesäkuuta 1941 alkaen Äänekosken reserviläisistä. 
Keskittäminen.
Pataljoona keskitettiin junakuljetuksena 25.kesäkuuta 1941 alkaen Kiteelle.
Sotatie.
Pataljoona alistettiin alkuvaiheessa 15. heinäkuuta 1941 saakka VI armeijakunnalle. Se palautui omaan divisioonaansa 16. heinäkuuta 1941 ja kotiuttamiseensa saakka sen jatkosodan ja Lapin sodan tapahtumat seuraavat 11. divisioonan tapahtumia.
Lakkauttaminen.
Pataljoona kotiutettiin ja lakkautettiin 30. marraskuuta 1944.
Itä-Hämeen opisto

Itä-Hämeen opisto on perustettu vuonna 1908, ja se toimii vanhassa kulttuuri- ja kartanomiljöössä Ekon kartanossa Hartolassa. Kartanon pihapiiriä reunustavat useat rautakautiset uhrikivet (kuppikivet), iäkkäät puut, Tainionvirta ja lukuisat kartanon rakennukset. Itä-Hämeen opistossa voit suorittaa lukio-opintoja aikuislukiossa sekä avoimen yliopiston opintoja oikeustieteissä, terveystieteissä ja kielissä. Lisäksi opisto tarjoaa monipuolista koulutus- ja kurssitoimintaa. Pihapiirissä on myös Hartolan 18-reikäinen golfkenttä sekä vuoteen 2021 asti toiminut, kartanon entiseen kivinavettaan rakennettu Linna-hotelli.
Hitachi

Hitachi, Ltd. () on japanilainen monikansallinen yhtiö, joka on erikoistunut korkeateknologiaan. Yhtiön päämaja sijaitsee Tokiossa, Japanissa.
Vuonna 2007 Hitachi oli Forbes Global 2000 -listan mukaan maailman 374:nneksi suurin yritys. Vuonna 2012 sen osa, Hitachi Automotive Systems, oli maailman 19:nneksi suurin autoteollisuuden osatoimittajayritys.
Historia.
Vuonna 2002 uutisoitiin Hitachin ja IBM:n yhdistävän kiintolevyjen valmistukseen liittyvän liiketoiminnan. Hitachi ostaa enemmistön IBM:n kiintolevyvalmistuksesta kahdella miljardilla dollarissa ja omistaa 70 prosenttia yhteisyrityksestä.
Vuonna 2003 Hitachi ja Mitsubishi Electric perustivat yhteisyrityksen nimellä "Renesas Technology", josta tuli myöhemmin Renesas Electronics.
Hitachin, Mitsubishi Electricin ja NECin DRAM-muistien valmistus siirtyi Elpida Memory -yhtiölle.
Vuonna 2012 uutisoitiin Western Digitalin ostavan Hitachin kiintolevyvalmistuksen. Kilpailulainsäädännön vuoksi Western Digital siirsi omistuksia Toshiballe, koska muutoin kiintolevyjen valmistus olisi ollut vain Western Digitalin ja Seagaten hallussa.
 valmistaa tai markkinoi monia elektroniikkatuotteita, muun muassa televisioita, projektoreita ja nauhureita omana brändinään. 2010-luvun alussa Hitachi luopui televisioiden valmistuksesta, myi kaikki tv-tehtaansa ja alkoi teettää vastaanottimet sopimusvalmistajilla, Euroopan markkinoita varten Vestelillä ja Pohjois-Amerikkaa varten kiinalaisella Hisensellä.
 suunnittelee ja valmistaa luotijunia.
 valmistaa tietokoneiden asemia.
 autoteollisuuden osien valmistaja
 GE Hitachi Nuclear Energy on General Electricin (GE) ja Hitachin yhteenliittymä ydinvoiman tuotantoon, joka kehittää muun muassa kiehutusvesireaktoreita.
Tietokoneet.
Hitachi on valmistanut myös tietokoneita kuten supertietokoneet HITAC S-810 ja Hitachi SR2001.
HIPAC MK-1 oli yhtiön ensimmäinen digitaalinen tietokone, joka valmistui vuonna 1957.
Hitachi BASIC Master MB-6880 -mikrotietokone esiteltiin vuonna 1978.
Tekniikkaa.
Hitachi patentoi kosketusnäytön vuonna 1979.
Hitachin kehittämiin suorittimiin kuuluu SuperH.
Hitachi Suomessa.
Yhtön Suomen toimintoihin kuuluvan Hitachi Energy Finlandin tehtaasssa syttyi maaliskuussa 2023 laaja muuntajatulipalo.
Angel with a Lariat

Angel with a Lariat on kanadalaisen laulaja-lauluntekijä k.d. langin ja hänen taustayhtyeensä The Reclinesin studioalbumi vuodelta 1987. Yhtyeen jäseniä ei ole mainittu LP-levyllä.
Albumin tunnetuimpiin kappaleisiin kuuluu kakkospuolen aloittava versio Joe Southin tekemästä kappaleesta "Rose Garden". Lang on itse osallistunut viiden kappaleen tekoon.
Albumin on tuottanut Dave Edmunds ja levy-yhtiö on Sire Records Company, jonka osoite on ollut 75 Rockefeller Plaza, New York, New York 10019. LP-levyn luettelotunnus on 925 441-1 ja C-kasetin 925 441-4. Ranskan osalta tunnus on WE 381.
Yhdysvaltain ulkopuolella Sire Records Companyn asioita on hoitanut WEA International Inc. Markkinoinnista on huolehtinut Warner Bros. Records Inc., joka on Warner Communicationsin yhtiö.
LP-levyjen valmistukseen Euroopassa ovat osallistuneet Saksassa toimivat WEA Musik GmbH ja Record Service GmbH, Aldsdorf, jotka ovat Warner Communicationsin yhtiöitä.
Kannen tekoon osallistuneita ei ole mainittu LP-levyllä. Takakannen kuvassa Lang esiintyy cowgirl-asussa.
Kappaleet.
Sivu 1
1. "Turn Me Round" (Ben Mink) – 3:13
 Bumstead Publishing / Zavion Music
2. "High Time for a Detour" (K.D. Lang / Ben Mink) – 4:09
 Bumstead Publishing / Zavion Music
3. "Diet of Strange Places" (K.D. Lang) – 3:53
 Bumstead Publishing
4. "Got the Bull by the Horns" (Billy Jones / Amos Boyd) – 3:03
 Cajun Publishing Co. (H. Fox), A Div of The Musiplex Group Inc.
5. "Watch Your Step Polka" (K.D. Lang / Dennis Marcenko / Gordon Matthews / Tradeuz Borowiecki) – 2:01
 Bumstead Publishing / Lars Music Publishing
Sivu 2
1. "Rose Garden" (Joe South) – 3:19
 Lowery Chappell Music
2. "Tune into My Wave" (Ben Mink) – 3:32
 Bumstead Publishing / Zavion Music
3. "Angel with a Lariat" (K.D. Lang) – 3:08
 Bumstead Publishing
4. "Pay Dirt" (K.D. Lang) – 2:09
 Bumstead Publishing
5. "Three Cigarettes in an Ashtray" (Eddie Miller / W.S. Stevenson) – 2:25
 Acuff-Rose-Opryland Music Ltd.
Kappaleiden julkaisuyhtiöt on mainittu Ison-Britannian osalta.
Impressions

”Impressions” on John Coltranen säveltämä jazzkappale vuodelta 1961. Coltrane nauhoitti kappaleen newyorkilaisella jazzklubilla nimeltä "Village Vanguard" ja julkaisi sen albumilla "Impressions". Nauhoituksessa soittivat Coltranen lisäksi alttosaksofonisti Eric Dolphy, pianisti McCoy Tyner, basisti Jimmy Garrison ja rumpali Elvin Jones. Coltrane nauhoitti kappaleen konsertissa useita kertoja; se on julkaistu muun muassa livealbumeilla "Live at the Vanguard", "The 1961 Helsinki Concert" ja "My Favorite Things: Coltrane at Newport".
Sävellys on esimerkki modaalisesta jazzista. Se perustuu Ahmad Jamalin vuoden 1955 versioon kappaleesta ”Pavanne” ja on harmonialtaan identtinen Miles Davisin vuoden 1959 sävellyksen ”So What” kanssa.
Aitonevan rata

Aitonevan rata oli Kihniössä sijainnut leveäraiteinen turpeen kuljetukseen tarkoitettu pistoraide. Noin neljä kilometriä pitkä Aitonevan suolle johtanut rata erkani Parkano–Haapamäki-radalta Pettukankaan (Aitonevan) linjavaihteen kohdalta. Rata avattiin liikenteelle 31. lokakuuta 1945 ja se oli käytössä vuoteen 1999 saakka. Nykyisin turvetta kuljetetaan kuorma-autoilla.
Turvetuotantoa Aitonevalla vuodesta 1944 harjoittanut "Suo Oy" kuljetti turvevaunut Pettukankaalle ensin VR:ltä vuokratuilla vetureilla ja myöhemmin omalla veturillaan. Suo Oy:n oma veturi oli Lokomon ruotsalaisen "Slipmaterial"-yhtiön lisenssillä Suomessa valmistama niin kutsuttu Bjurstöm-lokomoottori, Lokomo 2/1932. Veturi oli käytössä Aitonevalla 1945–1986. Nykyisin se on kunnostettuna Akaan Toijalassa sijaitsevassa Veturimuseossa.
Aitonevalla on tuotettu jyrsinpolttoturvetta sekä pitkälle maatunutta turvetta muun muassa puutarhakäyttöön. Turvetuotantoa harjoittava Vapo Oy (vuodesta 2021 "Neova Oy") arvioi tuotannon voivan jatkua vuoteen 2015 saakka.
Aitonevalla oli leveäraiteisen pistoradan lisäksi vielä 1970-luvulla kymmeniä kilometrejä 600 millimetrin levyistä kapearaiteista rautatietä, jota käytettiin kuoritun turpeen keräämiseen suolta. Kapearaidekalusto myytiin huvipuistoihin Kalajoelle ja Ähtäriin.
Aitonevan turvemuseossa on esillä turvetuotannossa käytettyjen koneiden ohella myös Virosta Tootsin turveradalta tuotua neuvostoaikaista 750 millimetrin kapearaidekalustoa (ESU-2-veturi ja turvekombinaatin työläisten ruokailuvaunu). 
Museota varten ollaan myös kunnostamassa kahta Aitonevalla aikoinaan käytettyä 600 millimetrin Pedershaab-dieselveturia, joista ensimmäisenä valmistui numero 2 kesällä 2011.
Sen valmistuttua ruokailuvaunu siirrettiin Minkiön asemalle, jossa sitä on käytetty eri tapahtumissa ravintolana.
Valkeasuon rata

Valkeasuon rata oli Tohmajärvellä sijainnut leveäraiteinen turpeen kuljetukseen tarkoitettu pistoraide. Noin kahdeksan kilometriä pitkä Onkamon Valkeasuolle johtanut rata erkani Niirala-Säkäniemi-radalta Onkamon (nyk. Valkeasuo) liikennepaikan kohdalta. Rata valmistui 1970-luvun alussa, ja vuonna 1972 Vapo aloitti polttoturpeen tuottamisen Valkeasuolla. Alussa tuotanto oli hyvin työvoimavaltaista, ja suolla käytettiin neuvostovalmisteista turpeenkeruukalustoa.
Valkeasuon rata on purettu, ja sen pohjalla kulkee soratie. Turpeen tuotanto jatkuu edelleen. Yhteensä Valkeasuolla on tuotettu tähän mennessä 11 miljoonaa kuutiometriä turvetta.
Trosa

Trosa on samannimisen Trosan kunnan keskustaajama ja entinen kaupunki. Trosa sijaitsee Trosanjoen varrella Itämeren rannalla Södermanlandin läänissä. Läänin pääkaupunki Nyköping on 35 kilometrin päässä lounaassa. Trosa on tunnettu kylpyläpaikka, jossa on nykyään noin 5 000 asukasta. Kaupungilla ei ole rautatieasemaa, mutta läheisessä Vagnhäradin taajamassa on rautatie. Trosaa kutsutaan joskus "Maailman päätepisteeksi" (ruots. "Världens ände").
Historiaa.
Keskiaikainen Trosan kaupunki sijaitsi luultavasti etelään nykyisestä Trosan maaseurakunnan kirkosta Vagnhäradin lähellä. Löydöt osoittavat kaupunkimaista asutusta olleen siellä jo 1200-luvulla. Kirjallisissa lähteissä kaupunki mainitaan ensimmäistä kertaa vuonna 1383, ja ensimmäinen kaupunkiprivilegiokirje on vuodelta 1454. Maankohoamisen vuoksi kaupunki siirrettiin 1600-luvun alussa nykyiselle paikalleen. Uudet kaupunkiprivilegiot Trosalle myönsi Kaarle IX vuonna 1610. Kaupunki muodosti oman Trosan kaupunkiseurakunnan.
Vuoden 1862 kunnallislakien myötä Trosan kaupungista tuli yksi kunnallishallinnollinen yksikkö. 1930-luvulla Trosa oli Ruotsin pienimpiä kaupunkeja alle 1 000:lla asukkaallaan. Siitä huolimatta kaupungissa oli oma tuomioistuin vuoteen 1947. Tuolloin maistraatti ja raastuvanoikeus lakkautettiin ja kaupunki liitettiin Nyköpingin tuomiokuntaan.
Trosan kaupungin ympäristössä tehtiin kuntaliitoksia, mutta kaupungin rajoihin ne eivät vaikuttaneet. Vuonna 1971 Trosan kaupungista tuli Trosan kunta, kun Ruotsi siirtyi yhteen kuntamuotoon. Vuonna 1974 kaupunki liitettiin Nyköpingin kuntaan. Nykyinen Trosan kunta erotettiin Nyköpingistä vuonna 1992. Se käsittää muitakin alueita kuin vanhan Trosan kaupungin.
Maantiedettä.
Vanha Trosan kaupunki kattoi kaupunkialueen Trosanjoen suulla sekä joitakin saaria Trosan saaristossa. Näistä saarista Öbolandet oli suurin.
Yhdistyneiden kansakuntien lento 834

Yhdistyneiden kansakuntien lennon 834 onnettomuus tapahtui 4. huhtikuuta 2011, kun Georgian Airwaysin Yhdistyneille kansakunnille operoima Bombardier CRJ100ER tuhoutui osuttuaan kiitotiehen N'Djilin kansainvälisellä lentoasemalla yrittäessään laskeutumista. Koneessa oli 29 matkustajaa ja neljä miehistön jäsentä. Yhtä kongolaista toimittajaa lukuun ottamatta kaikki menehtyivät turmassa.
Lentoreitti.
Kone lensi aiemmin päivällä Gomasta Kisanganiin, josta se jatkoi matkaansa Kongon demokraattisen tasavallan pääkaupunkiin Kinshasaan. Viimeisen osuuden välimatka oli noin 1 220 kilometriä. Lentoa operoi Georgian Airways, ja se oli osa Yhdistyneiden kansakuntien MONUC-operaatiota. Yhdistyneillä kansakunnilla on Kongon demokraattisessa tasavallassa viikossa satoja lentoja, sillä ilmakuljetus on parhaita keinoja liikkua epävakaassa maassa.
Lentokone.
Onnettomuuskone oli kanadalaisen Bombardierin vuonna 1995 valmistama Bombardier CRJ100ER -tyyppinen matkustajakone, joka alun perin toimitettiin ranskalaiselle Brit Airille rekisterillä F-GRJA. Kone oli muutaman kuukauden varastoituna Exeterissä ennen kuin se myytiin Georgian Airwaysille syyskuussa 2007. Yhdistyneet kansakunnat vuokrasi koneen käyttöönsä MONUC-operaatiota varten.
Onnettomuus.
Kone tuhoutui laskeutuessan kiitotielle 24 noin kello 14:00 paikallista aikaa (13:00 UTC). METAR-tietojen mukaan tapahtumapaikalla vallitsi erittäin sateinen ja huono sää. Silminnäkijän mukaan kone olisi joutunut tuulisheariin. Yhdistyneiden kansakuntien virallisen tiedon mukaan kone epäonnistui laskeutumisessa, repesi kahteen osaan ja syttyi tuleen. Onnettomuudesta selvinneen kongolaisen toimittajan mukaan huonolla säällä oli osaa onnettomuuteen.
Uhrit.
Koneessa olleista 33 ihmisestä selvisi onnettomuudessa vain yksi, kongolainen toimittaja Francis Mwamba. Viittä matkustajaa lukuun ottamatta koneen muut matkustajat olivat Yhdistyneiden kansakuntien työntekijöitä, muun muassa rauhanturvaajia, avustustyöntekijöitä ja vaalitarkkailijoita.
Konetta lensi Georgian Airwaysin georgialainen miehistö.
Onnettomuustutkinta.
Koneen mustat laatikot on löydetty ja paikalliset tutkijat ovat aloittaneet niiden läpikäynnin. MONUC on myös perustanut oman työryhmän, joka on aloittanut onnettomuuden läpikäymisen ja tutkimisen.
Reaktiot.
Yhdistyneet kansakunnat piti hiljaisen hetken onnettomuudessa menehtyneiden muistolle.
Malmköping

Malmköping on taajama ja entinen kauppala Flenin kunnassa Södermanlandin läänissä, 75 km Tukholmasta länteen. Vuoden 2010 lopussa siellä oli 1 977 asukasta.
Malmköpingissä sijaitsi ennen Strängnäsiin siirtoa Södermanlandin rykmentin (ruotuväen) harjoituspaikka, Malma hedissä.
Nyköping

Nyköping on entinen kaupunki ja nykyinen Nyköpingin kunnan keskustaajama. Nyköping on myös Södermanlandin läänin pääkaupunki ja kuuluu samannimiseen Södermanlandin historialliseen maakuntaan. Kaupunkitaajama sijaitsee jokisuussa Itämeren rannikolla. Vuoden 2010 lopussa taajamassa oli 29 891 asukasta.
Jo 1100-luvulla Nyköping oli huomattava markkinapaikka. Birger Jarl alkoi rakennuttaa sinne Nyköpingshusin linnaa vuonna 1253. Linnan historiasta muistetaan Nyköpingin pidot vuonna 1317. Linna paloi pahoin 1600-luvulla, ja sen raunioista vietiin rakennusaineita Tukholman linnoittamiseen. Merkittäviä rakennuksia ovat myös Pyhän Nikolauksen kirkko ja Allhelgonakyrkan 1200-luvulta.
Nykyään kaupungissa on monipuolista teollisuutta. Ryanairin "Tukholman lennoillaan" käyttämä Skavstan lentoasema sijaitsee noin seitsemän kilometrin päässä kaupungista. Tämä entinen sotilaslentokenttä on Ruotsin kolmanneksi vilkkain lentokenttä. Sitä käyttää myös WizzAir.
Anna Lindh asui 1990-luvulta kuolemaansa asti Nyköpingissä, ja kulki päivittäin junalla Tukholmaan kuten monet muutkin Nyköpingin asukkaat.
Media.
Sanomalehti Södermanlands Nyheter ilmestyy kuudesti viikossa.
Öiseen aikaan

Öiseen aikaan on E. Sarmo &amp; Eliten studioalbumi vuodelta 1987. LP-levyn etiketissä on otsikkona pelkästään yhtyeen nimi.
Tuotanto on yhtyeen omaa käsialaa ja levymerkki on Välilevy. Albumin on äänittänyt Juha Heininen Millbrook-studiossa. Kansitaiteilijat ovat Lauri Astala ja Jouko Vatanen, ja kannen on valmistanut Kirjapaino E. Kuronen. Kannen kääntöpuolella on ryhmäkuva yhtyeen jäsenistä.
Kappaleet.
A-puoli
B-puoli
Muusikot.
Lisäksi kappaleilla "Kaivopuiston laiturilla" ja "Hiljaiset pojat" on mukana pasunisti Kurt Lindblad.
Grenivík

Grenivík on kylä Islannissa. Se on osa Grítubakkahreppur-aluetta, itäistä Eyjafjörður-vuonoa. Asukasluku on noin 377, joista lähes 300 asuu kylässä ja lähes 100 maaseudulla kylästä etelään. Kylän pääelinkeino on kalastus. Kylä sijaitsee 1 167 metriä korkean Kaldbakur-vuoren vieressä. Ylös vuorelle johtaa vaellusreittejä. 260 metriä korkealle Þengilshöfði-vuorelle on helpompia reittejä. Se sijaitsee Grenivíkistä etelään. Alueen muut vuoret, kuten Blámannshattur ja Laufáshnjúkur, ovat vaikeampia kiivetä.
Jääkiekon 2. divisioonan maailmanmestaruuskilpailut 2012

Jääkiekon 2. divisioonan maailmanmestaruuskilpailut 2012 pelattiin 2. huhtikuuta - 18. huhtikuuta 2012 Islannissa ja Bulgariassa. Kummassakin lohkossa pelattiin 15 ottelua.
Lohkot.
Lohko A.
Reykjavik, Islanti
Lohko B.
Sofia, Bulgaria
A-Lohko.
Maalivahtien torjuntapörssi.
Maalivahdit, jotka ovat pelanneet vähintään 40% joukkueensa peleistä.
B-Lohko.
Maalivahtien torjuntapörssi.
Maalivahdit, jotka ovat pelanneet 40% joukkueensa peleistä.
Gerhard Domagk

Gerhard Domagk (30. lokakuuta 1895 – 24. huhtikuuta 1964) oli saksalainen lääkäri.
Hän toimi saksalaisen väritehtaan tieteellisenä johtajana ja huomasi vuonna 1932, että väriaineeksi kehitetty prontosiili tehosi hiirien streptokokki-infektioihin. Tehoaine ei kuitenkaan ollut värimolekyyli, vaan sen aktiivinen hajoamistuote, sulfaniiliamidi. Siitä kehitettiin satoja johdannaisia. Se tehosi erityisesti streptokokkitulehduksiin, kuten lapsivuodekuumeeseen ja reumakuumeeseen. Hänelle myönnettiin tästä keksinnöstä Nobelin lääketieteen palkinto vuonna 1939.
Jääkiekon alle 18-vuotiaiden maailmanmestaruuskilpailut 2012

Jääkiekon alle 18-vuotiaiden maailmanmestaruuskilpailut 2012 pelattiin Tšekissä huhtikuussa 2012. Maailmanmestaruuden voitti Yhdysvallat tässä 14. alle 18-vuotiaiden maailmanmestaruusturnauksessa. Hopeaa saavutti Ruotsi ja pronssia Kanada, joka päihitti pronssiottelussa Suomen maalein 4−0. 
Lopputulokset.
Pääsarjan kisat 
1. divisioona A-lohko 
B-lohko 
2. divisioona A-lohko 
B-lohko 
3. divisioona
Tanska tippui 1. divisioonaan, ja Slovakia nousi pääsarjaan seuraavaksi vuodeksi.
Eyjafjörður

Eyjafjörður on Pohjois-Islannin keskiosan pisin vuono. Se on pitkä ja nuolenmuotoinen, ja sen pituus on yli 70 km. Sen suurin leveys on 25 km Siglunesin ja Gjögurtán kohdalla vuonon suuaukolla. Suurin osa vuonoa on kuitenkin leveydeltään 6–10 kilometriä. Eyjafjörðurin länsipuolella on kaksi pienempää vuonoa Ólafsfjörður ja Héðinsfjörður.
Vuonon molemmin puolin on korkeita vuoria, joista korkein on 1538 metriä korkea Kerling. Akureyrin kaupunki sijaitsee vuonon pohjalla. Rannoilla on viisi pienempää kalastajakylä.
Eyjafjörðurin luonto on rehevä ja monipuolinen. Siellä järjestetään valaidenkatseluretkiä. Yleisimmät lajit ovat ryhävalaat, valkonokkadelfiinit ja pyöriäiset, mutta usein nähdään myös miekkavalaita, sinivalaita ja sillivalaita. Lunnit pesivät Eyjafjörðurin saarilla.
Terraria

Terraria on Re-Logicin kehittämä ja julkaisema toimintaseikkailupeli. Peli on julkaistu vuonna Windowsille ja sen jälkeen useille muille alustoille.
Pelin spin-off "Otherworld" peruttiin kolme vuotta sen jälkeen kun sen kehityksestä ilmoitettiin.
Pelaaminen.
Pelissä on elementtejä hiekkalaatikkopelistä, avoimesta pelimaailmasta ja roolipelistä. Peli sijoittuu automaattisesti generoituun pelimaailmaan, jossa pelaaja voi rakentaa, tutkia ja taistella hirviöitä vastaan.
Vastaanotto.
Peli on saanut IGN:n arvostelussa arvosanaksi 9.0/10.
Matias Saxberg

Matias Saxberg (1787 – 1. lokakuuta 1861 Keuruu) oli suomalainen lukkari ja murhamies Keuruun pitäjästä. 
Elämä.
Saxberg toimi Keuruun pääseurakunnan lukkarina vuosina 1816–1861. Hänen veljenpoikansa oli kansanpelimanni Herman Saxberg.
Saxbergin sanotaan olleen virkaansa sopimaton. Hän harjoitti laajaa rahanlainaustoimintaa, ja kerrotaan, että hänellä olisi ollut parikymmentä aviotonta lasta eri puolilla pitäjää .
Murha.
Lukkarina toimiessaan hän murhasi paljain käsin pahoinpitelemällä nuoren paimentytön 23.8.1839. Murha tapahtui hänen viran puolesta saamallaan pellolla lähellä hänen omaa Könttärin tilaansa. Paimentyttö oli 21-vuotias Eeva Maria Matintytär ja hänen paimentamansa karja oli päässyt lukkarin pellolle syömään. Eeva Marian ruumiinavauksen suoritti sen aikainen piirilääkäri Wolmar Schildt.
Oikeudessa Saxberg tuomittiin aluksi kuolemaan, samoin Vaasan hovioikeudessa, mutta senaatin oikeusosaston käsittelyn jälkeen tuomio muutettiin 144 hopearuplan sakkorangaistukseksi ja yhden päivän kirkkorangaistukseen (ts. häpeärangaistukseksi kirkon häpeäpenkissä).
Tuomion jälkeinen elämä.
Kuolemantuomion muututtua sakkorangaistukseksi Saxberg jatkoi Keuruun pääseurakunnan lukkarina. Vuonna 1861 Saxberg avopuolisoineen joutui kaksoismurhan uhriksi. Murhat teki kolme Antti Könttärin palkkaamaa työmiestä. Syynä murhiin pidettiin kiistaa syytingistä.
Murhasta kirjoitettu.
Murhasta ja sen vaikutuksista on kirjoitettu varmuudella ainakin kaksi arkkiveisua. Professori Matti Peltonen on löytänyt arkistoista yhden. Toisen arkkiveisun löysi bibliofiili Pekka Moisio vuonna 2009 eräästä 1840-luvulla käsinkirjoitetusta laulukirjasta .
Murhasta kerrotaan Lydia Hällforsin muistelmissa, joka on ensimmäinen suomenkielisen naisen kirjoittama omaelämäkerta .
Karavaanarit (televisiosarja)

Karavaanarit on suomalainen televisiosarja. Ohjelman 40-osainen ensimmäinen tuotantokausi esitettiin MTV3-kanavalla 30. toukokuuta – 25. elokuuta 2011. Sarjaa esitettiin maanantaisin, tiistaisin ja keskiviikkoisin kello 19.30 (viimeisellä esitysviikolla myös torstaina). Sarjan toinen kausi alkoi MTV3-kanavalla 11. kesäkuuta 2012. Toinen kausi sisältää 36 osaa ja sitä esitettiin edellisen kesän tapaan maanantaista keskiviikkoon.
Ohjelmassa seurataan karavaanareiden elämää Suomen leirintäalueilla, sekä leirintäalueyrittäjien Päivin ja Hanskin ja talonmies Jussin elämää Camping Messilässä. Sarjassa esiintyy useita julkisuuden henkilöitä, muun muassa Noora Hautakangas, Wilma Schlizewski, Timo T. A. Mikkonen, Jutta Gustafsberg, Kristiina Wheeler, Cheek, Uniikki, Iso H, Ilkka Vainio ja Big Brother-voittaja Janica Kortman.
Sarjan tunnusmusiikkina on Niklas Saarelan versio alun perin Samuli Edelmannin levyttämästä kappaleesta "Karavaanari".
The Arch

The Arch () on pilvenpiirtäjä Hongkongin kaupungissa Kiinassa. The Arch -pilvenpiirtäjä on 231 metriä korkea. The Archia alettiin rakentaa vuonna 2001 ja se valmistui vuonna 2005. Pilvenpiirtäjän nimi The Arch (suom. ’Kaari’) tulee siitä, että se on kaaren muotoinen. The Arch on kolmanneksi korkein asuinrakennus Hongkongissa.
Euroopan rahoituksenvakautusmekanismi

Euroopan rahoituksenvakausmekanismi (ERVM; , EFSM) on Euroopan komission alainen hätärahoitusohjelma, joka kerää markkinoilta rahaa käyttäen Euroopan unionin budjettia vakuutena. Budjetin kautta kaikki EU:n jäsenvaltiot ovat osallisina ERVM:n mahdollisissa lainoissa kriisimaille.
Toimintaperiaatteet.
Euroopan rahoituksenvakautusmekanismin käynnistämiseksi vaaditaan talousvaikeuksilta olevalta valtiolta virallinen anomus. Jäsenvaltio neuvottelee tämän jälkeen Euroopan komission kanssa rahoitustarpeista, ja valtion on annettava sekä komissiolle että talous- ja rahoituskomitealle luonnosehdotus talouden sopeutusohjelmastaan. Euroopan neuvosto päättää määräenemmistöllä tuen myöntämisestä komission ehdotuksen pohjalta.
Komissiolla on keskeinen asema mekanismin toteutumisessa, sillä se neuvottelee pääomamarkkinoilta tai rahoituslaitoksilta lainoja tai luotonantoja 60 miljardiin euroon saakka. Komissio käyttää vakuutena EU:n budjettia. Komissio ja Euroopan keskuspankki toteuttavat lainojen hallinnoinnin.
Jäsenvaltion laina maksetaan yleensä erissä, ja komissiolla on velvollisuus tarkistaa säännöllisesti jäsenvaltiolle annettuja ehtoja. Valtion tulee toteuttaa sopeutusohjelma sekä muita mahdollisia pykäliä.
Historia.
Euroopan rahoituksenvakautusmekanismi perustettiin toukokuussa 2010, kun Talous- ja rahoitusasioiden neuvoston erityiskokous teki päätöksen sen luomisesta. Kokous pidettiin Kreikan velkakriisin jälkeen tilanteessa, jossa oltiin huolissaan euroalueen finanssitalouden vakaudesta. Kokouksen tavoitteena oli rauhoittaa markkinoita virallistimella vaikeuksissa olevien jäsenmaiden lainasopimuksia. Päätösten perusteella EU:ssa perustettiin 60 miljardin euron rahoituksenvakautusmekanismi ERVM ja 440 miljardin euron Euroopan rahoitusvakausväline ERVV.
Euroopan rahoituksenvakautusmekanismia on käytetty antamaan taloudellista tukea Irlannille ja Portugaille näiden tekemille talousuudistuksille vuosina 2011–2014. Kreikalle myönnettiin myös heinäkuussa 2015 lyhytaikainen siltalaina.
Vuonna 2012 perustettiin pysyvä Euroopan vakausmekanismi, johon euromaiden oletetaan turvautuvan. ERVM on kuitenkin myös edelleen olemassa ja käyttövalmiina, jos sille tulee tarvetta.
Jan Charouz

Jan Charouz (s. 17. heinäkuuta 1987 Praha) on tšekkiläinen moottoriurheilija. Hän ajoi kerran Formula 1 -sarjan vapaissa harjoituksissa vuonna 2011.
Ura.
Hän aloitti uransa Karting-sarjoissa, joista hän siirtyi Formula BMW ADAC -sarjaan vuonna 2003. Vuonna 2004 hän sijoittui sijalle 21. Vuonna 2005 Charouz kilpaili Italian Formula 3000 -sarjassa sijoittuen 11:nneksi. Hän edusti Tšekkiä A1 Grand Prix -kaudella 2005-06 ja 2006-07 sijoittuen molemmilla kerroilla 12:nneksi. Charouz voitti International Formula Master -sarjan mestaruuden vuonna 2006 omassa Charouz Racing -tallissaan. Vuonna 2007 Charouz kilpaili Le Mans Series -sarjoissa sijoittuen 16:nneksi ja kymmenenneksi. Seuraavana vuonna hän oli sarjan viides. Hän myös sijoittui kahdeksanneksi Le Mansin 24 tunnin ajossa. Seuraavana vuonna hän sijoittui yhdeksänneksi. Vuonna 2009 Charouz voitti Le Mans Series -sarjan mestaruuden Aston Martinilla. Hän ajoi myös neljänneksi Le Mansin 24 tunnin kilpailussa. Vuonna 2010 Charouz toimi Renault'n F1-tallin testikuljettajana. Hän kilpaili myös World Series by Renault -sarjassa sijoittuen 18:nneksi. Hän ajoi myös neljänneksi Auto GP -sarjassa ja seitsemänneksi Le Mansin 24 tunnin kilpailussa. Vuonna 2011 Charouz kilpaili Formula Renault 3.5 -sarjassa, josta keräsi 10 pistettä. Hän pääsi ajamaan marraskuussa ajetun GP2-sarjan ulkopuollisen GP2-finaallin Carlin-tallissa. Hän ajoi Brasiliassa Interlagosin radalla Hispanian F1-autolla perjantaina vapaissa harjoituksissa. Hänestä tuli näin ollen toinen tšekkiläinen, joka on ajanut F1-autoa F1-viikonloppuna. Edellisen kerran F1-autoa ajoi vuonna vuonna 2001 tšekkiläinen Tomas Enge.
Meri-Maari Mäkinen

Meri-Maari Mäkinen (s. 26. helmikuuta 1992, Vantaa) on suomalainen uimari ja vammaisurheilija. Turkulaistunut Mäkinen edustaa Raision Urheilijoita. Mäkisen valmentajana toimii Raision Urheilijoiden päävalmentaja Hanna Paatos. Mäkinen valittiin vuoden vammaisuimariksi vuonna 2010. Mäkisen päälaji on 200 metrin sekauinti ja sivulajeja ovat 100 m rintauinti, 100 m vapaauinti, 50 m vapaauinti, 50 m perhosuinti ja 100 m selkäuinti. Vammaluokitukseltaan Mäkinen on S7 (vapaa- ja selkäuinti), SM7 (sekauinti) ja SB7 (rintauinti). Mäkinen opiskeli Mäkelänrinteen lukiossa ja valmistui ylioppilaaksi syksyllä 2011.
Saavutukset.
Arvokisat:
Muut saavutukset:
José Juan Barea

José Juan Barea (s. 26. kesäkuuta 1984 Mayagüez) on puertoricolainen koripalloilija, joka edustaa Dallas Mavericksia.
Ura.
Barea pelasi kotimaassaan Indios de Mayagüezin paidassa vuosina 2001–2002. Kaudet 2002–2006 hän pelasi yliopistokoripalloa Northeasternin yliopistossa. Bareaa ei varattu NBA:han, vaan hän liittyi Dallas Mavericksin joukkueeseen vapaana pelaajana. Ensimmäisellä kaudellaan hän pelasi vain muutamia minuutteja peliä kohden ja teki 2,4 pistettä ottelua kohden. Tammikuussa 2007 Barea luovutettiin D-liigan Fort Worth Flyersiin kahdeksan ottelun ajaksi, jolloin hän teki 27,3 pistettä ja antoi 7,8 syöttöä ottelua kohden. Loppukaudeksi hän palasi Dallasiin. 
Kausi 2010–2011 oli Barean siihenastisen uran tilastollisesti paras NBA-kausi. Hän teki runkosarjassa 9,5 pistettä ottelua kohden ja pelasi edelliskausia enemmän. Vuonna 2011 hän siirtyi Minnesota Timberwolvesiin nelivuotisella sopimuksella. Barea paransi kaudella 2011–2012 kausikohtaista piste-ennätystään 11,3 pisteeseen, minkä lisäksi hän antoi 5,7 syöttöä ottelua kohden. Hän palasi Dallasiin vuonna 2014. Kaudella 2017–2018 hän teki 11,6 pistettä ja antoi 6,3 koriin johtanutta syöttöä ottelua kohden. Myös levypalloissa hän teki kausiennätyksensä 2,9.
Pisa Centralen rautatieasema

Pisa Centralen rautatieasema () on italialaisen Pisan kaupungin keskusasema ja yksi Toscanan rautatieliikenteen tärkeimmistä solmukohdista. Asemalta on kaukoliikennettä Pisa–Livorno–Rooma-, Pisa–La Spezia–Genova- ja Pisa–Firenze-rataosuuksilla. Lähiliikennettä puolestaan on Luccan ja Pisan lentoaseman suuntiin.
Asema avattiin alkujaan vuonna 1844, mutta 1870-luvulla vanha asema muutettiin tavarapihaksi ja nykyinen asemarakennus rakennettiin. Asema kärsi pahoin toisessa maailmansodassa.
Kaimanan lentoasema

Kaimanan lentoasema () on paikallinen lentoasema Kaimanan kaupungin tuntumassa Länsi-Papuan saarella, Indonesiassa.
Historia.
Toukokuussa 2011 lentoasemalla sattui 25 ihmishenkeä vaatinut onnettomuus Merpati Nusantara Airlinesin Xian MA60 -koneen syöksyttyä mereen lähestyessään lentoaseman kiitotietä huonossa säässä.
Jäätävä kamppailu

Jäätävä kamppailu ("Ordeal in the Arctic") on Mark Sobelin ohjaama televisioelokuva vuodelta 1993. Elokuva kertoo lento-onnettomuudesta, joka sattui Alertin tukikohdan lähellä Kanadassa. Sen käsikirjoitus pohjautuu Robert Mason Leen kirjaan "Death and Deliverance".
Elokuvan yhtä pääosaa, lentäjä John Couchia näyttelevä Richard Chamberlain on kritisoinut tarinaa kuultuaan tapahtuma-aikaan paikalla olleiden kertomuksia..
Mtv3 on esittänyt elokuvan Suomessa kahdesti.
Brit Air

Brit Air oli ranskalainen alueellinen lentoyhtiö, joka perustettiin vuonna 1973. Yhtiö operoi lentoja 32 kohteeseen 45 koneen laivastollaan osana Air France-KLM:n reittiverkostoa. Yhtiö liittyi maaliskuussa 2013 ranskalaiseen Hop! -lentoyhtiöön, joka on Air Francen tytäryhtiö. 
Historia.
Yhtiö perustettiin vuonna 1973. 1979 yhtiö aloitti säännöllisen reittiliikenteen, kohteina muun muassa Rennes, Quimper, Le Havre ja Lontoo. Air Francen kanssa yhtiö solmi franchising-sopimuksen. Vuonna 2000 Air France osti koko yhtiön ja yhtiön kotipaikka siirrettiin uusiin tiloihin Morlaix'hin.
Kohteet.
Brit Air operoi lentojaan 32 kohteeseen Ranskassa ja Länsi-Euroopassa.
Laivasto.
Toukokuussa 2011 Brit Airin laivaston keski-ikä oli 9,8 vuotta.
Jedin paluu (albumi)

Jedin paluu on rap-artisti Seppo Lampelan 16. marraskuuta 2011 julkaistu studioalbumi. Sen julkaisi Monsp Records. Albumi on järjestykseltään neljäs "Steen1" -nimellä julkaistu studioalbumi ja kaiken kaikkiaan Lampelan kuudes studioalbumi.
Taustaa.
Ennen albumin julkaisua siltä julkaistiin näytekappaleina kappaleet "40 senttiä", "Salkkujaan napsauttelevat Excelsedät" ja "Kukkii". Kappale "Foliopää" ilmestyi alun perin Steen1:sen vuonna 2010 julkaistulla "Paskasheriffin paluu" -omakustanne EP:llä. Albumi kulki aikaisemmin työnimellä Kädestä suuhun. Lampela on tehnyt itse kaikki albumin biitit paitsi kappaleen "Ajan henki" on tuottanut X23. "Jedin paluu" nousi julkaisuviikollaan (47/2011) Suomen virallisen listan sijalle 30. Albumi julkaistaan myös 300 kappaleen vinyyliversiona 11. huhtikuuta 2012. Albumin kappaleesta "Itä-Helsinki" julkaistiin musiikkivideo lokakuussa 2012.
RN Muzio Attendolo (1934)

RN Muzio Attendolo () oli Italian kuninkaallisen laivaston Montecuccoli-luokan kevyt risteilijä toisessa maailmansodassa. Yhdysvaltain maavoimien lentojoukkojen lentokoneet upottivat 4. joulukuuta 1942 aluksen Napolin satamaan. Hylky nostettiin sodan päätyttyä, mutta se todettiin korjauskelvottomaksi ja romutettiin.
Valmistus.
Alus tilattiin Triestestä Cantieri Riuniti dell'Adriaticolta, missä köli laskettiin 10. huhtikuuta 1931. Alus laskettiin vesille 9. syyskuuta 1934 ja valmistui 7. elokuuta 1935.
Palvelus.
Koeajojen päätyttyä 6. syyskuuta 1933 alus liitettiin 2. laivueen 7. risteilijäviirikköön, jossa se edelleen oli toisen maailmansodan alkaessa. Se suojasi saattueita sekä osallistui viirikkönsä mukana Calabrian taisteluun. Se siirrettiin 3. joulukuuta suojaamaan Albaniaan matkanneita saattueita ja 9. joulukuuta alus liitettiin 8. risteilijäviirikköön.
Alus kuljetti 23. joulukuuta kolme mustapaitapataljoonaa Valonaan. Se palasi 9. helmikuuta 1941 7. risteilijäviirikköön, jonka mukana alus teki miinoitusmatkoja muun muassa huhtikuussa Cape Bonin, kesäkuussa Tripolin edustalle ja heinäkuussa Sisilian kapeikkoon. Se liitettiin 21. elokuuta uudelleen 8. risteilijäviirikköön, jonka mukana se yritti 22.-28. elokuuta estää liittoutuneiden operaation Mincemeatin toteuttamisen sekä syyskuussa operaatio Halberdin estämiseen.
"Muzio Attendolo" siirrettiin 3. lokakuuta jälleen takaisin 7. risteilijäviirikköön suojaamaan Pohjois-Afrikkaan matkanneita saattueita. Tässä tehtävässä ollessaan se osallistui ensimmäiseen Syrtin lahden taisteluun. Alus jatkoi 1942 samoissa tehtävissä, kunnes osallistuessaan elokuussa operaatio Pedestalin torjuntaan siihen osui Britannian kuninkaallisen laivaston sukellusveneen "HMS Uprightin" laukaisema torpedo Aeolian saaristossa. Osuma katkaisi aluksen keulan, mutta siitä huolimatta se kykeni palaamaan Messinaan.
Alukselle tehtiin tarvittavat tilapäiskorjaukset, jotta se kyettiin siirtämään Napoliin. Alus siirrettiin 6. syyskuuta telakalle, missä se tuhoutui 4. joulukuuta Yhdysvaltain ilmahyökkäyksessä. Hylky nostettiin sodan päätyttyä, jolloin suunnitelmana oli korjata se ilmatorjuntaristeilijäksi. Suunnitelmasta kuitenkin luovuttiin ja hylky romutettiin.
Kromosomi 14

Kromosomi 14 on yksi ihmisen 23 kromosomiparista. Normaalisti ihmisellä on kaksi paria tästä kromosomista. Kromosomi 14 sisältää noin 106 miljoonaa emäsparia Kromosomi 14:n arvioidaan sisältävän 800 - 1300 geeniä laskentatavasta riippuen.
Kiinnostus 14. kromosomia kohtaan heräsi 1970-luvulla kun havaittiin kromosomin olevan yhteydessä Burkittin lymfoomaan. Kromosomia ei ole kyetty sekventoimaan täydellisesti mutta siitä on tunnistettu 530 geeniä.
14. kromosomin tutkimuksen alkuvaiheessa oletettiin että kromosomin pitkässä varressa olisi 1000 geeniä mutta tutkimukset osoittivat arvion yliampuvaksi.
Tähänastiset mutaatioanalyysit osoittavat kromosomin liittyvän 21 eri sairauteen. 
Sairaudet.
Kromosomi 14:n sisältämät geenivirheet aiheuttavat joitakin sairauksia, esimerkiksi verkkokalvorappeumaa aiheuttaa Neural retina leucine zipper -geenin muutos ja lysinuurista proteiini-intoleranssia aiheuttaa SLC7A7 geeni.
Pekka Neittaanmäki

Pekka Juhani Neittaanmäki (s. 14. huhtikuuta 1951 Saarijärvi) on informaatioteknologian tiedekunnan professori Jyväskylän yliopistossa. Koulutukseltaan Neittaanmäki on filosofian tohtori.
Neittaanmäen ohjauksessa on 8.7.2020 mennessä valmistunut 114 tohtoria, mikä tekee hänet yhdeksi matematiikan historian menestyksekkäimmistä väitöskirjaohjaajista maailmassa.  Neittaanmäki on amerikkalaisen matemaattisten tieteiden järjestön AMS:n (American Mathematical Society) väitöskirjaohjaajalistan sijalla 3. Hänen tutkimuksellisiin kiinnostuksenkohteisiinsa kuuluvat tällä hetkellä muun muassa digitaaliset palvelut, digitaalinen alustatalous, tiedonlouhinta, informaatioteknologian teollisuussovellukset ja signaalianalyysi.
Koulutus.
Neittaanmäki kirjoitti ylioppilaaksi Saarijärven lukiosta vuonna 1970. Hän valmistui maisteriksi Jyväskylän yliopistosta 1973, filosofian lisensiaatiksi 1976 ja filosofian tohtoriksi 1978. 
Ura.
Vuosina 1980–1999 Neittaanmäki toimi lyhyitä aikoja vierailevana tutkijana useissa eurooppalaisissa, amerikkalaisissa ja japanilaisissa yliopistoissa, kuten Bonnin yliopistossa (1978–1979) ja Hampurin yliopistossa (kevät 1986). Neittaanmäki toimi apulaisprofessorina Lappeenrannan teknillisessä yliopistossa (1982–1985) ja Jyväskylän yliopistossa (1986–1988). Tietotekniikan professorina Jyväskylän yliopistossa Neittaanmäki on toiminut vuodesta 1988 alkaen. Agora Centerin johtajana hän toimi vuosina 2000–2009. Informaatioteknologian tiedekunnan dekaanina Neittaanmäki aloitti vuonna 2010.
Neittaanmäki on toiminut vierailevana professorina mm. Japanissa, Saksassa ja Yhdysvalloissa. Hän on myös jäsen lukuisissa akatemioissa, kuten Suomen Tiedeakatemiassa, yhdistyksissä ja organisaatioissa. Neittaanmäelle myönnettiin kunniatohtorin arvo Pietarin valtionyliopistossa vuonna 2010 ja kesäkuussa 2011 kultainen Leonhard Euler-mitali palkintona elämäntyöstä laskennallisten tieteiden alalla.
Uusimpia julkaistuja kirjoja.
Osittaisdifferentiaaliyhtälöt (Partial differential equation)
Optimointi ja optimaalinen ohjaus (Calculus of variations and optimal control; optimization)
Numeerinen analyysi (Numerical analysis)
Signaali ja kuva-analyysi (Signal and image analysis)
Mekaniikka (Mechanics)
Lisäksi Neittaanmäki on toimittanut yli 30 kirjaa sekä julkaissut noin 300 tieteellistä artikkelia ja konferenssijulkaisua. Kaikki julkaisut löytyvät Jyväskylän yliopiston sivuilta.
Harrastukset.
Neittaanmäki harrastaa muun muassa tiedepolitiikkaa, kansainvälisiä asioita sekä kuntoilua, kuten hiihtoa ja lenkkeilyä ja maratoneja.
Saunders

Saunders on muun muassa seuraavien henkilöiden sukunimi:
Paikannimenä:
Muita merkityksiä:
Rashid (sijaishallitsija)

Rashid toimi 791–802 Marokossa sijaishallitsijana Idrisidi-dynastian toisen kuninkaan Idris II:n alaikäisyyden aikana. Toimillaan hän vakautti hallitsijasuvun aseman alueella.
Vapautettu orja Rashid oli tappiollisen Fakhin taistelun (786) jälkeen seurannut entistä isäntäänsä Idris ibn Abdullahia tämän pakoretkellä Arabiasta läpi Syyrian ja Pohjois-Afrikan aina Marokkoon saakka. Vuonna 791 isäntänsä salamurhan jälkeen Rashid toi heimojen tietoisuuteen kuolleen kuninkaan rakastajattaren, berberiorjan nimeltä Kanzah, joka odotti lasta. Hän otti kansalta uskollisuudenvakuutuksen vielä syntymättömän hallitsijan nimissä. Syntymän jälkeen poika nimettiin edesmenneen isänsä nimellä Idris II:ksi.
Rashidin onnistui hallita berberiheimoja siihen asti, kunnes Idris II täytti 12 vuotta. Samana vuonna Afrikan kuvernööri Aghlab Rashid sai aikaan berberien kapinan ja Rashid surmattiin. Hänen kuolemansa ei kuitenkaan tehnyt tyhjäksi uskollisuudenvaloja, joita hän oli ottanut alaikäisen kuninkaan nimissä ja niin Idrisidien dynastia jatkui Marokossa.
Cantieri Riuniti dell’Adriatico

Cantieri Riuniti dell’Adriatico oli italialainen meri- ja ilmailuteollisuusyritys, joka perustettiin 1930 ja lakkautettiin 1966. Telakan omistaa nykyisin Fincantieri.
Triesteläinen Stabilimento Tecnico Triestino yhdistyi 1930 toiseen italialaisyritykseen, Monfalconessa toimineeseen Cantiere Navale Triestinoon, ja niistä muodostettiin "Cantieri Riuniti dell’Adriatico" (CRDA). Yritys rakensi maailmansotien välisenä aikana Italian kuninkaalliselle laivastolle Regia Marinalle keveitä ja raskaita risteilijöitä sekä 27 sukellusvenettä. Se rakensi 1932 myös valtamerialuksen SS "Conte di Savoian".
Toisessa maailmansodassa CRDA rakensi Regia Marinalle taistelulaivat "Vittorio Veneton" ja "Roman". Yhtiö selvisi toisen maailmansodan jälkeisestä laivanrakennusteollisuuden uudelleenjärjestelyistä ja se valmisti 1950- ja 1960-luvuilla kauppamerenkululle valtamerialuksia, mutta myös joitakin laivaston aluksia. Fincantieri Group osti vuonna 1984 yrityksen liiketoiminnan.
Vuoden 1960 olympiaregattaan yritys rakensi 55 Finnjollaa tapahtumaan, joka järjestettiin Napolinlahdella.
Lankapyrstö

Lankapyrstö eli "siimapyrstö" ("Stylephorus chordatus") on valtamerissä elävä kalalaji, joka sijoitetaan kuuluvaksi turskakalojen lahkoon. Se on ainoa laji lankapyrstöjen (Stylephoridae) heimossa.
Taksonomia.
Lankapyrstön erikoinen ulkonäkö on tuottanut ongelmia luokittelussa. George Shaw luokitteli sen alun perin vuonna 1791 sammakkoeläimeksi eikä kalaksi. Vuonna 1924 Charles Tate Regan sijoitti lajin omaan lankapyrstöjen heimoonsa alalahkoon Allotriognathi ja osaksi kiiltolahnakalojen lahkoa. Mitokondrio-DNA-sekvenssien perusteella lankapyrstö muistuttaa kuitenkin lähemmin turskakaloja kuten turskaa, madetta ja alaskanseitiä kuin kiiltolahnakaloja. Tämän perusteella Miya ym. vuonna 2007 ehdottivat lankapyrstön sijoittamista omaan lahkoonsa Stylephoriformes, joka olisi melko läheistä sukua turskakaloille.
Anatomia.
Lankapyrstö voi kasvaa pisimmillään 31 cm pitkäksi. Ruumis on pitkulainen ja litteä sekä hopeanvärinen. Selkäevä on kaksiosainen ja etummaisessa osassa on kaksi hyvin korkeaa kapeaa evää. Takimmainen selkäevä on pitkä ja matalahko. Pyrstöevän alaosa on pidentynyt ohueksi rihmaksi. Silmät ovat lankapyrstöllä kookkaat ja sijaitsevat teleskooppimaisissa varsissa. Kuono on putkimainen ja laji pystyy kiiltolahnakalojen tapaan työntämään yläleukaansa eteenpäin. Lajilta puuttuu uimarakko.
Levinneisyys ja elintavat.
Lankapyrstöä tavataan kaikista maailman trooppisista ja subtrooppisista valtamerissä 300–800 metrin syvyydessä. Lajin tiedetään uivan lähes pystyasennossa pää ylöspäin. Lankapyrstön ravintoa ovat pienet äyriäiset, erityisesti hankajalkaiset. Se pyydystää saaliinsa avaamalla suunsa ja laajentamalla suuontelonsa tilavuutta 40-kertaiseksi. Eliöt ajautuvat kalan suuhun syntyvän imun seurauksena. Lankapyrstön lisääntymisestä ei ole juurikaan tietoa.
Hunningolla

Hunningolla on Erin Anttilan soolouran ensimmäinen albumi. Se julkaistiin 25. toukokuuta 2011 tekijänimellä Erin. Albumin ensimmäinen single ”Vanha nainen hunningolla” ilmestyi 31. tammikuuta 2011. Albumi debytoi Suomen virallisen listan sijalla neljä. 
Lähes kaikki albumin kappaleet ovat Erinin säveltämiä ja sanoittamia. Albumia on myyty yhteensä yli 45 000 kappaletta, eli tuplaplatinalevyn verran. Albumi oli 48 viikkoa Suomen virallisella listalla viikkoon 20/2012 asti, jonka jälkeen levy siirtyi mid-price listalle, jossa se on ollut yli 40 viikkoa kymmenen myydyimmät albumin joukossa. Parhaimmillaan sijalla 1.
Kappaleet.
Kaikki kappaleet kirjoittanut Erin Anttila, ellei toisin mainittu.
Singlet.
Vanha nainen hunningolla.
”Vanha nainen hunningolla” julkaistiin tammikuun 2011 lopussa. Se debytoi Suomen virallisella singlelistalla sijalla 8, joka jäi toistaiseksi sen parhaaksi sijaksi. Kappaleelle on kuvattu musiikkivideo, joka julkaistiin 11. toukokuuta 2011 ensiksi Iltalehden sivuilla ja seuraavana päivänä Youtube-palvelussa. ”Vanha nainen hunningolla” -kappaleen korkein sijoitus latauslistalla on sijalla 7. Kappaletta on myyty 6008 eli kultalevyn verran vuonna 2011.
Popeda.
Levyn toinen single ”Popeda” julkaistiin 23. toukokuuta albumin julkaisun yhteydessä.
Vanha sydän.
Albumin kolmas single ”Vanha sydän” lähetettiin radioille lokakuussa ja sen radio ensisoitto tapahtui NRJ:n Hitti vai Huti? -äänestyksessä 10. lokakuuta 2011.
On elämä laina.
Albumin päätösraita julkaistiin singlenä alkuvuodesta 2012. Kappale nousi parhaimmillaan radioiden soittomääriä mittaavan Music Control listan kuudenneksi.
Lankuttaminen

Lankuttaminen ( tai "lying down game") on internetin kautta leviävä ilmiö, meemi, joka tarkoittaa makaamista mahallaan kädet sivuilla odottamattomissa julkisissa paikoissa. Yleensä tämä tapahtuma valokuvataan ja jaetaan sosiaalisessa mediassa.
Harrastus alkoi Englannissa "lying down game" -nimisenä jo vuonna 2000, mutta levisi villitykseksi 2009. Samoin lankuttamisesta tuli vuoden 2010 lopulla suosittu harrastus Australiassa, jossa siitä käytetään termiä "planking". 
Lankuttaja asettuu päinmakuulle varpaat alustaa vasten ja kädet sivuilla kämmenet kylkiä vasten. Suoritus on sitä onnistuneempi, mitä epätodennäköisempi ja julkisempi tapahtumapaikka on ja mitä enemmän väkeä suoritukseen osallistuu. Tyypillisiä lankuttamispaikkoja ovat esimerkiksi kaiteet.
Ilmiö sai lisähuomiota, kun australialainen nuori mies kuoli toukokuussa 2011 pudotessaan maahan seitsemännestä kerroksesta lankutettuaan parvekkeen kaiteella.
Tasavaltalaisuus

Tasavaltalaisuus eli republikanismi on poliittinen aate, joka kannattaa tasavaltaa monarkian sijasta. Monarkismin vastaisuuden lisäksi tasavaltalaisuus (lat. "res publica" ’yhteiset asiat’) painottaa julkisen toiminnan suosimista yksityisen toiminnan sijaan, kansan valtaa, sekä kansalaishyveitä, kuten valtiohenkisyyttä, kunniaa ja isänmaallisuutta.
Tasavaltalaisuudessa korostetaan kansalaisvapauksia ja kansalaisten suojaa mielivaltaista ja tyrannimaista hallintoa vastaan. Siinä korostetaan aktiivista kansalaisuutta eli kansalaisten täydellistä ja aktiivista osallistumista julkiseen ja poliittiseen elämään. Samalla tasavaltalaisuus torjuu vapauden käsittämisen yksityisyydeksi ja puuttumattomuudeksi. Tasavaltalaisuutta on joskus käytetty oikeuttamaan hallinnon vastuiden laajentamista.
Tasavaltalaisuuden juuret ovat Rooman tasavallassa, missä jo Cicero (106–43 eaa.) puolusti sekahallintoa. Renessanssin Italiassa tasavaltalaisuudesta tuli kaupunkivaltioiden hallinnon malli. Uusia muotoja tasavaltalaisuus sai Englannin, Yhdysvaltain ja Ranskan vallankumouksissa.
Tasavaltalaisuuden institutionaalinen painopiste on vaihdellut aikojen kuluessa. Klassinen tasavaltalaisuus tarkoitti hallintoa, joka yhdistelee monarkiaa, aristokratiaa ja demokratiaa. Yhdysvaltain ja Ranskan vallankumousten jälkeen tasavaltalaisuutta alettiin soveltaa maanlaajuisesti eikä enää vain paikallisesti, mikä johti Yhdysvalloissa federalismiin ja vallanjakoon, ja Ranskassa radikaaliin demokratiaan ja ”yleiseen tahtoon”.
Angelo Iachino

Angelo Iachino (4. huhtikuuta 1889, Sanremo, Liguria – 3. joulukuuta 1976) oli Italian Kuninkaallisen laivaston amiraali toisessa maailmansodassa.
Iachino kirjoittautui 1904 Livornossa laivastoakatemiaan, josta hän valmistui vuonna 1907. Ensimmäisessä maailmansodassa hän palveli torpedoveneissä ja hänet palkittiin marraskuussa 1918 rohkeudesta taistelussa. Vuosina 1923-1928 Iachino palveli Italian Kiinan lähetystössä laivastoattaseana, mistä hän palasi laivastoon. Oletettavasti hän palveli ensin hävittäjillä ja myöhemmin 1930-luvun alussa risteilijöillä. Espanjan sisällissodassa hän komensi kahden kevyen risteilijän muodostamaa laivasto-osastoa. Hän osallistui laivoineen myös Albanian miehitykseen huhtikuussa 1939.
Toisessa maailmansodassa hän komensi risteilijäviirikköä Spartiventon taistelussa 1940 ja Taranton taistelun jälkeen hänet ylennettiin vara-amiraaliksi ja määrättiin laivastonkomentajaksi. Hän johti laivastoa Matapanin taistelussa maaliskuussa 1941, Syrtinlahden taistelussa joulukuussa 1941 ja Syrtinlahden toisessa taistelussa maaliskuussa 1942.
Carlo Bergamini vapautti hänet komentajan tehtävistä 5. huhtikuuta 1943. Hän jäi eläkkeelle 1954 laivaston amiraalina. Hän oli aloittanut kirjoittamisen 1946, mitä hän jatkoi eläkkeelle jäätyään. Iachino kuoli Roomassa vuonna 1976 87-vuotiaana.
Karsinnat jääkiekon maailmanmestaruuskilpailuihin 1999

Karsinnat jääkiekon maailmanmestaruuskilpailuihin 1999 järjestettiin Kansainvälisen jääkiekkoliiton IIHF:n linjauksen mukaan siten, että vuonna 1998 ei jääkiekon maailmanmestaruuskilpailuista pudotettu yhtään joukkuetta suoraan pois. Sen sijaan kuusi heikointa joukkuetta joutui karsimaan sarjapaikastaan B-sarjan parhaiden joukkueiden kanssa loppuvuonna 1998. Karsinnat järjestettiin niin, että Kaukoidälle jäi yksi niin sanottu kiintiöpaikka. Koska isäntämaa Norja vei suoraan yhden paikan lopputurnauksessa jäi turnaukseen jaettavaksi viisi paikkaa. Ainoa karsintojen kautta noussut joukkue oli Ukraina, kun taas Saksa ja Kazakstan putosivat B-sarjaan.
Lohko A.
A-lohkossa kahdesta kisapaikasta pelattiin Itävallan Klagenfurtissa 5.–8. marraskuuta 1998
Lohko B.
B-lohko pelattiin samaan aikaan Slovenian Ljubljanassa.
Kaukoidän lohko.
Kaukoidän kiintiöpaikasta pelattiin 4.–6. syyskuuta Tokiossa.
Etelä-Korea ja Kiina jatkoivat C-sarjassa.